Rjúpnaveiðitímabilið gekk óvenjuvel í ár . Ekki var leitað að neinni týndri rjúpnaskyttu sem hlýtur að teljast til tíðinda . Hins vegar óskaði einn villtur rjúpnaveiðimaður eftir aðstoð björgunarsveita á Norðurlandi . Þegar sveitirnar voru rétt farnar af stað var aðstoðin afturkölluð því maðurinn rataði aftur rétta leið til byggða . „ Við erum hæstánægð með þetta , “ segir Þór Þorsteinsson formaður Slysavarnarfélagsins Landsbjörg . Hann rekur ekki minni til að slíkt hafi áður gerst en þorir þó ekki að fullyrða um það . Hann telur samspil góðrar tíðar , lengra veiðitímabil og betur útbúnir veiðimenn skýri þessa stöðu . Áki Ármann Jónsson , formaður Skotveiðifélagsins Skotvís , tekur í sama streng og Þór . „ Ég man ekki eftir hausti þar sem ekki var leitað að einhverjum , “ segir hann glaður . Rjúpnaveiðimenn eru hófsamari en áður fyrr . mbl.is / Ingólfur Guðmundsson Í ár var leyft að ganga til rjúpna í 22 daga í nóvember . Veiða mátti alla daga mánaðarins nema miðvikudaga og fimmtudaga . Áki segir að þetta létti ákveðinni pressu af mönnum og þeir hafi því ekki verið að ana af stað í tvísýnu veðri því þeir höfðu fleiri daga til umráða . Nóvember var óvenju hægviðrasamur og tíð hagstæð . Óvenju þurrt var um landið norðanvert og var mánuðurinn víða þurrasti nóvembermánuður um áratugaskeið , eins og fram kemur í yfirliti yfir tíðarfar Veðurstofu Íslands . Miklar og hraðar breytingar hafa orðið á tækninýungum sem veiðmenn nýta sér . Flest allir eru með síma sem er með innbyggðu korti sem nýtast ótrúlega vel . Áttavitinn klikkar aldrei og hann þarf að vera alltaf með í för , áréttar Áki því hann verður aldrei rafmagnslaus . Áki nýtti sér sjálfur kort í símanum sínum til að fara á nýtt svæði . „ Það var ótrúlega skemmtilegt þrátt fyrir að ég hafi ekki veitt mikið , “ viðurkennir hann . Á því svæði var rjúpan á stangli og veiddist að meðaltali ein rjúpa á 10 kílómetra . Það er ekki mikið og segir Áki að líklega megi skýringuna rekja til góðviðris . „ Það vantaði ákveðnara veður til að þjappa rjúpunni saman . Þetta er það fallega við rjúpnaveiðina að maður veit aldrei í hverju maður lendir , ” segir Áki . Meiri líkur eru á að rjúpan hópi sig saman í slæmu veðri og stífri vindátt en fyrir vikið eru slíkir hópar auðveldari skotmörk veiðimanna . Heilt yfir telur Áki að rjúpnaveiðin hafi gengið nokkuð vel . „ Það var ekkert eitt svæði sem stóð upp úr og annað lá alveg niðri , “ segir Áki . Hugarfar rjúpnaveiðimanna hefur breyst talsvert á síðustu áratugum að mati Áka . Menn eru hófsamari og stæra sig ekki af því ef þeir ná ekki að hemja sig . „ Ég held að flestir hafi að veiða í matinn fyrir sig og sína fyrir jólin , ” segir hann .